Document ID: 32001L0009

32001L0009
L 048/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2001/9/ЕО НА КОМИСИЯТА
от 12 февруари 2001 година
за привеждане в съответствие с техническия прогрес на Директива 96/96/ЕО на Съвета за сближаване на законодателствата на държавите-членки във връзка с техническите прегледи на моторните превозни средства и техните ремаркета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/96/ЕО на Съвета от 20 декември 1996 г. за сближаване на законодателствата на държавите-членки във връзка с техническите прегледи на моторните превозни средства и техните ремаркета (1), изменена с Директива 1999/52/ЕО (2) на Комисията, и по-специално член 8 от нея,
като има предвид, че:
(1)
Програмите „Auto-oil“, които бяха започнати през 1992 г. с цел да се подготвят анализи, които да послужат като основа за определянето на нормите относно емисиите от превозните средства и стандартите за качество на горивата през 2000 г. и през следващите години, за да се постигнат целите относно качеството на въздуха предимно посредством намаляване на емисиите от автомобилния транспорт, дадоха възможност да се установи, че степента на поддръжка на моторните превозни средства е основен фактор на въздействието на автомобилното движение върху качеството на въздуха.
(2)
Директива 96/96/ЕО определя изпитванията, които трябва да се провеждат по време на периодичния технически преглед, с цел да се провери дали емисиите от моторни превозни средства с бензинови и дизелови двигатели остават в допустими граници.
(3)
Съдържанието на въглероден окис в емисиите на отработили газове на моторните превозни средства с бензинови двигатели, оборудвани с определени системи за вторична обработка на отработилите газове (стандарт Euro 1), трябва да бъде контролирано както при нискооборотен, така и при високооборотен режим на работа на двигателя.
(4)
Директива 98/69/ЕО на Европейския парламент и на Съвета от 13 октомври 1998 г. относно мерките, които следва да се приемат срещу замърсяването на въздуха от емисии от моторните превозни средства и за изменение на Директива 70/220/ЕИО на Съвета (3), изисква въвеждането от 2000 г. на бордова диагностична сиситема (БДС) в автомобилите с бензинов двигател и лекотоварните автомобили с цел мониторинг на работата на системата за контрол на емисиите на превозните средства, които се намират в движение. От 2003 г. системите за бордова диагностика ще бъдат задължителен компонент и на новите превозни средства с дизелов двигател.
(5)
Разработката на бордова диагностична система, която да е в състояние да контролира и регистрира неизправности на превозното средство по време на експлоатация, в бъдеще би трябвало да позволи да се намали разликата между условията на изпитване и тези на експлоатация в реални условия.
(6)
Настоящата директива премахва необходимостта от изпитване на превозните средства с бензинов двигател при режим на празен ход, което намалява сложността на извършваното изпитване, но същевременно увеличава точността му, като предвижда мониторинг на работата на системата за бордова диагностика на превозното средство.
(7)
Мерките, предвидени в настоящата директива, са в съответствие със становището на Комитета за привеждане в съответствие с техническия прогрес на директивите относно техническите прегледи на моторните превозни средства и техните ремаркета, учреден съгласно член 8 от Директива 96/96/ЕО,
ПРИЕ НАСТОЯЩАТА ДИРЕКТИВА:
Член 1
Директива 96/96/ЕО се изменя съгласно приложението към настоящата директива.
Член 2
Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до една година от датата на нейното влизане в сила. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на това позоваване се определят от държавите-членки.
Държавите-членки уведомяват Комисията за текста на разпоредбите от националното законодателство, които те приемат в областта, регулирана от настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 12 февруари 2001 година

Labels: 8
15
20